Vapaana kulkevat koirat aiheuttavat pelkoa Haukiputaalla.

Poliisi vahvisti Ilta-Sanomille, että Haukiputaalla asuva mies pitää muun muassa huskyja heikkokuntoisessa aitauksessa takapihallan. Kuvan koirat eivät liity tapaukseen. COLOURBOX.COM

Iltalehden haastatteleman naisen kukko nimeltä Pärssinen (kuvassa) joutui koirien suuhun. MARIKA TUOMELA

Aggressiivisesti käyttäytyvät koirat aiheuttavat pelkoa Haukiputaalla Oulun lähistöllä.

Iltalehteen yhteyttä ottanut nainen kertoo, että ihmiset joutuvat pelkäämään henkensä edestä.

– Täällä ulkoillessa täytyy ottaa kättä pitempää mukaan. Koirat ovat osoittaneet aggressiota useampaa ihmistä kohtaan. Ne saattavat tulla laumassa hampaat irvessä kohti, nainen kuvailee.

– Vanhukset eivät uskalla käydä postilaatikolla ja oman lemmikin kanssa lenkkeily on ihan hirveää. Yhden omistajan sylistä ne olivat yrittäneet napata pienemmän koiran, nainen kertoo kyläläisten tuntoja.

Kukko kuoli

Muut eläimet ovat jo joutuneet koiralauman uhreiksi. Iltalehden haastatteleman naisen kukko nimeltä Pärssinen joutui koirien suuhun 11. syyskuuta. Myös naisen kana joutui koirien hampaisiin.

– Sille piti laittaa yli 20 tikkiä, kun kaikki sisäelimet näkyivät, nainen kertoo.

– Sain 300 euron eläinlääkärilaskun. Se pitäisi maksaa pienestä eläkkeestä.

Myös naapurin kissoja on löytynyt raadeltuna.

Ei eläintenpitokieltoa

Poliisi vahvisti Ilta-Sanomille, että Haukiputaalla Martinniemen taajamassa asuva mies pitää kahdeksaa isokokoista koiraa heikkokuntoisessa aitauksessa omakotitalonsa takapihalla.

– Siellä on kahdeksan isokokoista koiraa, muun muassa huskya, laikaa ja bullmastiffia. Nehän pomppaavat kyseisen aitauksen yli helposti vapauteen, rikosylikonstaapeli Markku Apell Haukiputaan poliisista sanoo Ilta-Sanomille.

Apellin mukaan paikallinen eläinlääkäri on tutkinut koirat ja heidän aitauksensa. Aitaus on tarkoitukseensa heikko, mutta koska mies ei harjoita koirilla elinkeinotoimintaa, vaan koirat ovat hänelle harrastus, hänelle ei voi asettaa eläintenpitokieltoa.

Kukko suojeli muita eläimiä

Kukko-Pärssisen omistanut nainen toivoo, että Pärssisen kohtalo saisi aikaan toimenpiteitä.

- Toivon, että asialle todellakin tehdään jotain. Eihän Pärssinen antanut henkeänsä turhaan, suojellessaan urheasti muita pihalla olleita kotieläimiä?